Broj: 711-I-1191-M-81/21-02-8

Zagreb, 2. srpnja 2021.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Davorina Ivanjeka, kao zamjenika predsjednice Povjerenstva, te Tončice Božić i Aleksandre Jozić-Ileković kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **na zahtjev dužnosnice Vivijane Fakin, zamjenice gradonačelnika Grada Novigrada - Cittanova, za davanjem mišljenja Povjerenstva,** na 133. sjednici, održanoj 2. srpnja 2021.g., daje sljedeće

**MIŠLJENJE**

**I. Na temelju članka 12. i članka 13. stavka 1. ZSSI-a dužnosnica Vivijana Fakin, zamjenica gradonačelnika Grada Novigrada - Cittanova, može istovremeno uz obnašanje navedene dužnosti za koju prima volontersku naknadu, obavljati dužnost članice Socijalnog vijeća Grada Novigrada - Cittanova, ali bez prava na naknadu.**

**II. Na temelju članka 14. stavka 2. ZSSI-a dužnosnica Vivijana Fakin može istovremeno uz obnašanje dužnosti zamjenice gradonačelnika Grada Novigrada - Cittanova obavljati funkciju članice Školskog odbora Talijanska srednje škola – Scuola media superiore italiana „Leonardo da Vinci“ Buje – Buje i predsjednice Upravnog vijeća Doma za starije osobe Novigrad – Casa per anziani Cittanova s obzirom da je riječ o ustanovama koje su odlukom Županijske skupštine Istarske županije proglašene od posebnog interesa za navedenu jedinicu regionalne samouprave, bez prava na naknadu, osim naknade putnih i drugih opravdanih troškova.**

**III. Na temelju članka 14. stavka 1. i 2. ZSSI-a dužnosnica Vivijana Fakin ne može istovremeno uz obnašanje dužnosti zamjenice gradonačelnika Grada Novigrada – Cittanova biti članica Upravnog vijeća Centra za socijalnu skrb Buje s obzirom da navedena ustanova nije proglašena ustanovom od posebnog državnog interesa niti od posebnog interesa za jedinicu lokalne samouprave na čijem se području nalazi te je stoga obvezna, bez odgađanja, uskladiti svoje postupanje s navedenim odredbama ZSSI-a.**

Obrazloženje

Zahtjev za davanjem mišljenja Povjerenstva podnijela je dužnosnica Vivijana Fakin, zamjenica gradonačelnika Grada Novograda - Cittanova. U knjigama ulazne pošte zahtjev je zaprimljen pod poslovnim brojem: 711-U-3153-M-81/21-01-1 dana 30. lipnja 2021. g., povodom kojeg je otvoren predmet broj M-81/21.

Člankom 3. stavkom 1. podstavkom 39. ZSSI-a propisano je da su gradonačelnici i njihovi zamjenici dužnosnici u smislu navedenog Zakona. Uvidom u Registar dužnosnika koji ustrojava i vodi Povjerenstvo utvrđeno je da Vivijana Fakin obnaša dužnost zamjenice gradonačelnika Grada Novigrada - Cittanova, počevši od 21. svibnja 2021.g. te je stoga povodom obnašanja navedene dužnosti obvezna postupati sukladno odredbama ZSSI.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

U zahtjevu za davanjem mišljenja dužnosnica navodi da je dužnost zamjenice gradonačelnika Grada Novigrada - Cittanova odlučila obavljati vlonterski te je kao zamjenica iz reda pripadnika talijanske nacionalne manjine privremena zamjenica koja zamjenjuje gradonačelnika u slučaju duže odsutnosti ili drugih razloga spriječenosti zbog kojih je gradonačelnik onemogućen obavljati svoju dužnost. Pored navedene dužnosti ujedno je i članica Socijalnog vijeća Grada Novigrada – Cittanova, članica upravnog vijeća Centra za socijalnu skrb Buje, članica Školskog odbora Talijanske srednje škole „Leonardo da Vinci“ Buje i predsjednica Upravnog vijeća Doma za starije i nemoćne osobe Novigrad - Cittanova. Dužnosnica od Povjerenstva traži mišljenje vezano za dopuštenost članstva u navedenim vijećima i odborima sukladno odredbama ZSSI-a.

Člankom 12. ZSSI-a propisano je da dužnosnici koji za vrijeme obnašanja javne dužnosti primaju plaću za dužnost koju obnašaju ne smiju primati drugu plaću ni naknadu za obnašanje druge javne dužnosti, osim ako je zakonom drugačije propisano.

Člankom 13. stavkom 1. ZSSI-a propisano je da za vrijeme obnašanja javne dužnosti na koju je izabran, odnosno imenovan dužnosnik ne smije obnašati drugu javnu dužnost, osim ako je zakonom drugačije propisano.

Člankom 14. stavkom 1. ZSSI-a propisano je da dužnosnici ne mogu biti članovi upravnih tijela i nadzornih odbora trgovačkih društava, upravnih vijeća ustanova, odnosno nadzornih odbora izvanpropračunskih fondova niti obavljati poslove upravljanja u poslovnim subjektima.

Stavkom 2. istog članka Zakona propisano je da dužnosnici, iznimno, mogu biti članovi u najviše do dva upravna vijeća ustanova, koje su odlukom nadležnog predstavničkog tijela proglašene ustanovama od posebnog državnog interesa ili od posebnog interesa za jedinicu lokalne, odnosno područne (regionalne) samouprave, osim ako posebnim zakonom nije određeno da je dužnosnik član upravnog vijeća ustanove po položaju. Za članstvo u upravnim vijećima ustanova, odnosno nadzornim odborima izvanproračunaskih fondova dužnosnik nema pravo na naknadu, osim prava na naknadu putnih i drugih opravdanih troškova.

Stavcima 3. i 4. navedenog članka Zakona propisano je da popis pravnih osoba od posebnog državnog interesa utvrđuje Hrvatski sabor, na prijedlog Vlade Republike Hrvatske, a popis pravnih osoba od posebnog interesa za jedinicu lokalne, odnosno područne (regionalne) samouprave utvrđuje predstavničko tijelo te jedinice.

Vezano za članstvo u Socijalnom vijeću Grada Novigrada - Cittanova, Povjerenstvo je uvidom u podatke objavljene na internetskoj stranici navedene jedinice lokalne samouprave utvrdilo da je pod naslovom „Komisije i povjerenstva – gradonačelnik“ uz ostala tijela navedeno i Socijalno vijeće te je dužnosnica Vivijana Fakin navedena kao zamjenica predsjednice Socijalnog vijeća.

Nastavno na navedeno, Povjerenstvo obrazlaže da se pojam "druga javna dužnost" u smislu odredbi ZSSI-a ne odnosi se samo na dužnosti čiji se obnašatelji smatraju dužnosnicima u smislu članka 3. ZSSI-a, već na širi krug dužnosti koje se s obzirom na način izbora ili imenovanja, trajanje mandata, nadležnost tijela u kojem se dužnost obnaša te odgovornost prema građanima, mogu smatrati javnim dužnostima.

Slijedom navedenoga, s obzirom da je Socijalno vijeće Grada Novigrada – Cittanove tijelo gradonačelnika navedene jedinice lokalne samouprave kao nositelja izvršne vlasti u istoj, Povjerenstvo smatra da članstvo u navedenom tijelu predstavlja drugu javnu dužnost u smislu citiranih odredaba članaka 12. i 13. ZSSI-a.

Povjerenstvo nadalje obrazlaže da je člankom 89. Zakona o lokalnim izborima („Narodne novine“ broj 144/20. i 37/21.) propisan institut nespojivih dužnosti s dužnošću općinskog načelnika, gradonačelnika i župana i njihovih zamjenika te stoga navedeni Zakon predstavlja posebni zakon u smislu članka 13. stavka 1. ZSSI-a kojim je dužnosnicima na lokalnoj i regionalnoj razini dopušteno istovremeno obnašanje onih dužnosti koje nisu propisane kao nespojive.

Budući da, sukladno članku 89. Zakona o lokalnim izborima, obnašanje dužnosti člana komisija, povjerenstava, odbora i drugih radnih tijela općinskih načelnika, gradonačelnika i župana ne predstavlja obavljanje nespojive dužnosti s dužnošću općinskog načelnika, gradonačelnika, župana i njihovih zamjenika, nema zapreke da dužnosnica Vivijana Fakin istovremeno uz obnašanje dužnosti zamjenice gradonačelnika Grada Novigrada - Cittanova obnaša i javnu dužnost članice Socijalnog vijeća iste jedinice lokalne samouprave.

Vezano za primanje naknade za obavljanje javne dužnosti članice Socijalnog vijeća Grada Novigrada – Cittanova, Povjerenstvo je izvršilo uvid u izvješće o imovinskom stanju dužnosnice Vivijane Fakin, podneseno dana 30. lipnja 2021.g. povodom stupanja na dužnost zamjenice gradonačelnika Grada Novigrada – Cittanova te je utvrđeno da dužnosnica navedenu dužnost obnaša volonterski i za isto prima naknadu u iznosu od 2.000,00 kn.

Povjerenstvo obrazlaže da se sukladno članku 4. stavku 1. ZSSI-a plaćom u smislu toga Zakona smatra svaki novčani primitak za obnašanje javne dužnosti te se stoga i volonterska naknada koju prima dužnosnica Vivijana Fakin za obnašanje dužnosti zamjenice gradonačelnika Grada Novigrada – Cittanova smatra plaćom u smislu ZSSI-a.

Nadalje, uvidom u odredbe Zakona o lokalnoj i područnoj (regionalnoj) samoupravi („Narodne novine“ broj 33/01., 60/01., 129/05., 109/07., 125/08., 36/09., 36/09., 150/11., 144/12., 19/13., 137/15., 123/17., 98/19. i 144/20.) te Zakona o plaćama lokalnoj i područnoj (regionalnoj) samoupravi („Narodne novine“ broj 28/10.) utvrđeno je da isti ne sadrže odredbu kojom bi bilo propisano pravo na naknadu za članove radnih tijela općinskih načelnika, gradonačelnik i župana, pa tako ni onih članova koji istovremeno obnašaju neku od dužnosti iz članka 3. ZSSI-a. Povjerenstvo stoga obrazlaže da ne postoji izričita zakonska odredba kojom bi bila derogirana zabrana iz članka 12. ZSSI-a, odnosno kojom bilo dopušteno istovremeno primanje naknade za obnašanje dužnosti zamjenika gradonačelnika i naknade za obnašanje dužnosti člana radnog tijela gradonačelnika.

Slijedom navedenog, dužnosnica Valerija Fakin ne može istovremeno uz primanje naknade za obnašanje dužnosti zamjence gradonačelnika Grada Novigrada - Cittanova, primati naknadu za obnašanje dužnosti članice Socijalnog vijeća iste jedinice lokalne samouprave.

U pogledu članstva u upravnim vijećima ustanova Povjerenstvo je izvršilo uvid u podatke sudskog registra Trgovačkog suda u Pazinu te utvrdilo da je pod matičnim brojem subjekta: 040285902, OIB: 87917355080 upisana ustanova Centar za socijalnu skrb Buje čiji jedini osnivač je Republika Hrvatska. Nadalje, pod matičnim brojem subjekta: 040069735, OIB: 07225004745 upisana je ustanova Talijanska srednje škola – Scuola media superiore italiana „Leonardo da Vinci“ Buje – Buie čiji jedini osnivač je Istarska županija. Istarska županija upisana je i kao jedini osnivač ustanove Dom za starije osobe Novigrad – Casa per anziani Cittanova, MBS: 040060262, OIB: 63948970882.

Vezano za članstvo u Školskom odboru Talijanske srednje škole – Scuola media superiore italiana „Leonardo da Vinci“ Buje – Buje Povjerenstvo obrazlaže da je člankom 1. stavkom 2. Zakona o odgoju i obrazovanju u osnovnoj i srednjoj školi („Narodne novine“, broj 87/08., 86/09., 92/10., 105/10., 90/11., 5/12., 16/12., 86/12., 126/12., 94/13., 152/14., 07/17., 68/18., 98/19. i 64/20.) propisano je da su srednje škole javne ustanove koje obavljaju djelatnost odgoja i obrazovanja. Člankom 118. stavkom 1. istog Zakona propisano je da školom upravlja školski odbor. Time je školski odbor po svojoj ulozi u upravljanju školom kao ustanovom izjednačen s pojmom upravnog vijeća ustanova.

Povjerenstvo je nadalje izvršilo uvid u Odluku Županijske skupštine Istarske županije o utvrđivanju popisa pravnih osoba od posebnog interesa za Istarsku županiju („Službene novine Istarske županije“ broj 12/11.) kojom su ustanove Dom za starije i nemoćne osobe Novigrad – Casa per anziani Cittanova te Talijanska srednje škola – Scuola media superiore italiana „Leonardo da Vinci“ Buje – Buje proglašene od posebnog interesa za navedenu jedinicu regionalne samouprave.

S obzirom da je osnivač Centra za socijalnu skrb Buje Republika Hrvatska, Povjerenstvo je izvršilo uvid i u Odluku o popisu pravnih osoba od posebnog državnog interesa („Narodne novine“ broj 114/10., 16/14., 57/15. i 105/15.), kao i u Popis pravnih osoba od posebnog interesa za Grad Buje u kojem se nalazi sjedište navedene ustanove te je utvrđeno da Centar za socijalnu skrb Buje nije proglašen ustanovom od posebnog državnog interesa niti ustanovom od posebnog interesa za Grad Buje.

Slijedom navedenoga, na temelju članka 14. stavka 2. ZSSI-a dužnosnica Vivijana Fakin može istovremeno uz obnašanje dužnosti zamjenice gradonačelnika Grada Novigrada – Cittanova obavljati funkciju članice Školskog odbora Talijanska srednje škola – Scuola media superiore italiana „Leonardo da Vinci“ Buje – Buje i Upravnog vijeća Doma za starije osobe Novigrad – Casa per anziani Cittanova s obzirom da je riječ o ustanovama koje su odlukom Županijske skupštine Istarske županije proglašene od posebnog interesa za navedenu jedinicu regionalne samouprave. Za članstvo u upravnim vijećima navedenih ustanova dužnosnica nema pravo na naknadu, osim naknade putnih i drugih opravdanih troškova.

S obzirom da ustanova Centar za socijalnu skrb Buje nije proglašena od posebnog državnog interesa niti od posebnog interesa za jedinicu lokalne samouprave na čijem području se nalazi, dužnosnica Vivijana Fakin ne može istovremeno uz obnašanje dužnosti zamjenice gradonačelnice Grada Novigrada – Cittanova, kao ni u razdoblju od 12 mjeseci nakon prestanka obnašanja navedene dužnosti, biti članica Upravnog vijeća navedene ustanove. Povjerenstvo stoga upućuje dužnosnicu da, bez odgađanja, uskladi svoje postupanje s odredbama ZSSI-a.

Slijedom navedenoga, Povjerenstvo je dalo mišljenje kako je navedeno u izreci ovoga akta.

ZAMJENIK PREDSJEDNICE POVJERENSTVA

Davorin Ivanjek, dipl. iur.

**Dostaviti:**

1. Dužnosnica Vivijana Fakin, elektronička dostava
2. Objava na internetskoj stranici Povjerenstva
3. Pismohrana